Document ID: /roh_data/filtered/fineweb-2-filterrobots_roh.jsonl.gz/71738

Angehörige betreuen
Assistere un familiare
Tgirar in confamigliar
Var 330 000 persunas cun activitad da gudogn assistan e tgiran confamigliars malsauns. Quai correspunda a 9 % da tut las persunas emploiadas en Svizra. Actualmain na datti quasi naginas disposiziuns giuridicas che reglan l'absenza da la plazza da lavur da persunas che assistan e tgiran lur confamigliars. Il medem vala per la cuntinuaziun dal pajament dal salari.
Ma: La Confederaziun ha inoltrà in sboz da lescha per la consultaziun.
Quel tematisescha:
La Lescha da lavur prescriva ch'ils patruns ston prender resguard sin collavuraturas e collavuraturs cun obligaziuns da famiglia. Questa disposiziun na sa referescha betg mo a collavuraturas e collavuraturs cun uffants. L'assistenza da confamigliars che basegnan tgira u da persunas proximas è medemamain menziunada explicitamain.
Art. 36.1 Lescha da lavur (LL)
En l'ultim cas ston las emploiadas ed ils emploiads cumprovar la stretga relaziun cun la persuna proxima che basegna tgira.
En la Lescha da lavur (art. 36 al. 3 LL) è fixà ch'in genitur po star a chasa fin 3 dis per tgirar in uffant malsaun, sch'el preschenta in attest dal medi. Actualmain vala quai dentant mo per geniturs cun uffants fin 15 onns.
La nova lescha federala prevesa d'extender il dretg d'absenzas da curta durada pervia da malsogna u pervia d'accidents da commembers da la famiglia sin persunas creschidas parentas e proximas. La premissa è er en quest cas in attest dal medi.
Ina regulaziun per absenzas pli lungas datti oz sulettamain per geniturs che tgiran lur uffants grevamain malsauns.
La nova lescha federala ch'il Cussegl federal ha surdà l'onn 2019 al parlament, regla in congedi da tgira pajà per geniturs d'uffants grevamain malsauns u disgraziads da maximalmain 14 emnas. La perdita da salari vegniss garantida tras la Lescha davart l'urden da cumpensaziun dal gudogn (analogamain al congedi da maternitad u a la perdita da salari da persunas che prestan servetsch militar).
Per in'absenza pli lunga da lavurantas e lavurants che tgiran per exempel lur partenari u lur geniturs, ston vegnir tschertgadas soluziuns individualas.
Perquai che la durada, il decurs ed il temp impundì d'ina tgira u assistenza èn mo darar previsibels, èn soluziuns individualas in grond agid. Vus sco patruna u patrun modern e social pudais sustegnair proactivamain Vossas collavuraturas e Voss collavuraturs.
Il program «Work & Care» dal Careum e da la Scola auta spezialisada Kalaidos Svizra ha installà ina plattafurma per lavurantas e lavurants sco er per patrunas e patruns. Quella cumpiglia indicaziuns davart meds auxiliars ed infurmaziuns en connex cun il tema cumpatibilitad da l'activitad professiunala cun la tgira ed assistenza da confamigliars.